PATVIRTINTA:

2024 m. sausio mėn. 12 d.

AB „Klaipėdos vanduo“ valdybos sprendimu Nr. 2024/V-ADM.4-3.E-1

**AKCINĖS BENDROVĖS „KLAIPĖDOS VANDUO“**

**AUDITO KOMITETO NUOSTATAI**

**I. Bendroji dalis**

1. Šie akcinės bendrovės „Klaipėdos vanduo“ (toliau – **Bendrovė**) audito komiteto (toliau – **Komitetas**) nuostatai (toliau – **Nuostata**i) apibrėžia Komiteto sudarymo tvarką, jo narių skaičių ir sudėtį, įskaitant Komiteto nariams taikomus išsilavinimo, profesinės patirties, nepriklausomumo ir kitus reikalavimus, narystės Komitete laikotarpį, Komiteto teises ir pareigas, darbo tvarką bei kitus su Komiteto sudarymu ir jo darbo organizavimu susijusius klausimus.

2. Šių Nuostatų teisinis pagrindas – Lietuvos Respublikos finansinių ataskaitų audito įstatymas (toliau - **Įstatymas**), Lietuvos Respublikos Vyriausybės 2017 m. gegužės 24 d. nutarimas Nr. 383 Dėl reikalavimų audito komitetams valstybės valdomose įmonėse ir savivaldybių valdomose įmonėse (toliau - **Aprašas**) bei 2014 m. balandžio 16 d. Europos Parlamento ir Tarybos reglamentas Nr. 537/2014 dėl konkrečių viešojo intereso įmonių teisės aktų nustatyto audito reikalavimų, kuriuo panaikinamas Komisijos sprendimas 2005/909/EB (toliau – **Reglamentas**).

**II. Komiteto sudėtis ir jo sudarymo tvarka**

1. Sprendimą dėl Komiteto sudėties ir Nuostatų tvirtinimo priima Bendrovės valdyba, kuriai Bendrovės įstatuose priskirtos priežiūros funkcijos. Audito komitetas sudaromas ir jo personalinė sudėtis tvirtinama **valdybos sprendimu**.  Komiteto nariai savo veiklą pradeda pasibaigus Komitetą ar atskirus jo narius išrinkusiam valdybos posėdžiui.

2. Audito komiteto nariu gali būti tik fizinis asmuo. Komitetas sudaromas iš 3 (trijų) narių, iš kurių du Komiteto nariai turi būti nepriklausomi. Audito komitete turi būti bent po vieną audito komiteto narį, turintį žinių bent vienoje iš šių sričių: finansų, buhalterinės apskaitos, finansinių ataskaitų audito ar sektoriaus, kuriame veikia įmonė; bent vienas audito komiteto narys turi turėti ne mažesnę kaip 3 metų darbo buhalterinės apskaitos ir (arba) finansinių ataskaitų audito srityse patirtį.

3. Komitetas sudaromas valdybos kadencijos laikotarpiui, bet ne ilgiau kaip 4 (ketverių) metų laikotarpiui. Komiteto narys gali būti perrenkamas sekančiai Komiteto kadencijai, tačiau nepriklausomas Komiteto narys negali eiti Bendrovės Komiteto nario pareigų ilgiau kaip 12 (dvylika) metų.

4. Valdyba gali atšaukti visą Komitetą arba pavienius Komiteto narius, nepasibaigus jų kadencijai. Tame pačiame Valdybos posėdyje, kuriame atšaukiamas visas Komitetas, turi būti išrinktas naujas Komitetas naujam laikotarpiui, ne ilgesniam kaip valdybos kadencija, o, atšaukus pavienius Komiteto narius – vietoje jų išrenkami nauji nariai iki Komiteto kadencijos pabaigos.

5. Komiteto narys turi teisę atsistatydinti, pateikęs apie tai rašytinį pranešimą Bendrovei prieš 14 (keturiolika) dienų. Artimiausiame valdybos posėdyje vietoje atsistatydinusio nario iki Komiteto kadencijos pabaigos išrenkamas naujas Komiteto narys.

6. Komitetui vadovauja Komiteto pirmininkas, kurį renka audito komiteto nariai. Komiteto pirmininku gali būti tik nepriklausomas Komiteto narys. Komiteto pirmininkas negali vadovauti jokiam kitam Bendrovėje įsteigtam komitetui.

**III. Reikalavimai Komiteto nariams**

1. Komiteto nariai turi būti tinkamos kvalifikacijos ir patirties. Tinkamą kvalifikaciją turinčiais asmenimis laikomi aukštąjį universitetinį ar jam prilygintą išsilavinimą turintys asmenys.

2. Taikomi tokie audito komiteto narių nepriklausomumo kriterijai:

2.1. jis negali būti esamas ar paskutinius 3 metus buvęs šios Bendrovės darbuotojas;

2.2. jis negali būti šios Bendrovės, kurioje sudaromas audito komitetas, akcininkas, taip pat atstovauti tokiam akcininkui;

2.3. jis negali būti ar per paskutinius vienerius metus negali būti buvęs savivaldybės (savivaldybių), kuriai (kurioms) priklauso savivaldybės įmonė, administracijos valstybės tarnautojas ar darbuotojas;

2.4. jis negali gauti ar per paskutinius vienerius metus negali būti gavęs atlygio (bet kurios rūšies išmokų, mokėjimų, pajamų ir panašiai) iš šios įmonės, išskyrus atlygį už veiklą, kurią jis vykdo ar vykdė eidamas audito komitetą sudariusio kolegialaus organo nario, audito komiteto ar kito komiteto nario pareigas;

2.5. jis negali turėti ir per paskutinius vienerius metus negali būti turėjęs verslo ryšių su šia įmone nei tiesiogiai, nei kaip turinčio tokių ryšių juridinio asmens dalyvis, kolegialaus valdymo organo narys ar vadovas; turinčiu verslo ryšių su įmone laikomas fizinis asmuo ar juridinis asmuo, kuris yra prekių arba paslaugų teikėjas (įskaitant finansines, teisines, patariamąsias ir konsultacines paslaugas), klientas ar asmuo, kuris gauna pajamų iš įmonės;

2.6. jis negali būti ir per paskutinius 3 metus negali būti buvęs šios įmonės finansinių ataskaitų auditą atlikusios audito įmonės dalyviu, kolegialaus valdymo organo nariu, vadovu ar darbuotoju;

2.7. jis negali būti ėjęs šios įmonės audito komiteto nario pareigų iš viso ilgiau kaip 12 metų;

2.8. jeigu bendrovė, kurioje sudaromas audito komitetas, turi patronuojančiąją bendrovę arba patronuojamųjų bendrovių, audito komiteto narys papildomai turi atitikti šios dalies 2.1, 2.2, 2.4–2.7 ir 3 papunkčiuose nurodytus kriterijus patronuojančiosios bendrovės ir patronuojamųjų bendrovių atžvilgiu.

3. Audito komiteto nariu negali būti šios įmonės vadovas ir asmuo, per paskutinius 5 metus ėjęs šias pareigas.

4. Kandidatai į Bendrovės Komiteto narius Bendrovei turi pateikti dokumentus, pagrindžiančius jų išsilavinimą ir (arba) profesinę patirtį. Kandidatas į nepriklausomo Komiteto nario vietą taip pat privalo pateikti rašytinį patvirtinimą, jog jis yra nepriklausomas. Informacija apie kandidatus į Bendrovės Komiteto narius pateikiama Bendrovės valdybos posėdžiui, kuriame turi būti skiriami Komiteto nariai.

5. Paaiškėjus, kad Komiteto narys pateikė neteisingus duomenis apie save arba duomenys pasikeitė ir dėl to šis asmuo nebegali eiti Komiteto nario pareigų, šis Komiteto narys turi būti nedelsiant atšaukiamas iš užimamų pareigų.

**IV. Komiteto teisės ir pareigos**

1. Komiteto pareigos:

1.1. informuoti Bendrovės vadovą apie finansinių ataskaitų audito rezultatus ir paaiškinti, kaip šis auditas prisidėjo prie finansinių ataskaitų patikimumo ir koks buvo Komiteto vaidmuo tai atliekant;

1.2. stebėti finansinės atskaitomybės procesą ir teikti rekomendacijas dėl jo patikimumo užtikrinimo;

1.3. stebėti Bendrovės vidaus kokybės kontrolės ir rizikos valdymo sistemų, turinčių įtakos Bendrovės finansinei atskaitomybei, veiksmingumą;

1.4. stebėti metinių finansinių ataskaitų auditą, ypač atkreipiant dėmesį į jo atlikimą, atsižvelgiant į Bendrovės tikrinimo metu nustatytus finansinių ataskaitų audito trūkumus ir padarytas išvadas;

1.5. peržiūrėti ir stebėti auditorių ar audito įmonių nepriklausomumą, kaip nustatyta Įstatymo 4 straipsnyje ir Reglamento 6 straipsnyje, ypač dėl ne audito paslaugų teikimo audituojamai įmonei pagal Reglamento 5 straipsnį tinkamumo;

1.6. dalyvauti auditoriaus (auditorių) arba audito įmonės (įmonių) atrankos viešosiose procedūrose.

2. Be Nuostatų IV skyriaus 1 straipsnyje nurodytų pareigų, Komitetas taip pat turi atlikti šias pareigas:

2.1. nustatyti tinkamus išorės audito įmonės atrankos kriterijus ir vertinti išorės auditorių kvalifikaciją bei patirtį;

2.2. žinoti išorės auditorių darbo programą, įskaitant finansinių ataskaitų audito užduočių mastą, taikomą reikšmingumo lygį, reikšmingos rizikos identifikavimo procesą;

2.3. bendradarbiauti su išorės auditoriais visais klausimais, susijusiais su finansinių ataskaitų audito atlikimu, aptarti atliekant finansinių ataskaitų auditą iškilusius sunkumus ir (arba) visus reikšmingus nesutarimus su valdymo organų nariais ir (arba) vadovaujančiais darbuotojais.

3. Komiteto narių teisės:

3.1. gauti bet kokią informaciją ar dokumentus, Komitetui atliekant savo pareigas;

3.2. gauti išsamią informaciją, susijusią su specifiniais Bendrovės buhalterinės apskaitos, finansiniais ir veiklos ypatumais;

3.3. kitos teisės, numatytos galiojančiuose teisės aktuose.

4. Prašymus dėl informacijos ar dokumentų gavimo Komitetas pateikia Bendrovės vadovui. Bendrovės vadovas atsakingas už tai, kad Komiteto nariui (nariams) būtų sudaryta galimybė susipažinti su visa reikiama informacija ir/ar dokumentais.

5. Su reikalinga Komiteto veiklai Bendrovės informacija ir dokumentais, Komiteto nariai paprastai susipažįsta Bendrovės buveinės patalpose, nebent Bendrovės vadovas nustato kitaip.

6. Bendrovė tinkamam Komiteto veiklos vykdymui privalo suteikti patalpas, kuriose būtų rengiami Komiteto posėdžiai.

7. Komitetas savo veikloje vadovaujasi taikytinais galiojančiais teisės aktais ir šiais Nuostatais.

8. Komiteto nariai privalo sąžiningai, rūpestingai ir atsakingai veikti Bendrovės bei jos akcininkų naudai ir jų interesais, taip pat atsižvelgdami į Bendrovės darbuotojų interesus ir visuomenės gerovę.

9. Komiteto nariai privalo neatskleisti kitiems asmenims, išskyrus Lietuvos Respublikos įstatymų numatytus atvejus, savo veikloje jiems tapusius žinomus Bendrovės apskaitos ir kitus duomenis. Audito komiteto nariai privalo saugoti Bendrovės konfidencialią informaciją ir komercines (gamybines) paslaptis, kurias sužinojo būdami Komiteto nariais.

10. Komiteto nariai privalo išlaikyti analizės, sprendimų priėmimo ir veiksmų nepriklausomumą.

11. Komiteto nariams už jų veiklą Komitete gali būti atlyginta. Komiteto nario atlygis už jo veiklą komitete nustatomas vadovaujantis 2024-01-03 Klaipėdos miesto savivaldybės meto potvarkiu Nr. M9 patvirtintu Klaipėdos miesto savivaldybės valdomų įmonių kolegialių organų narių atlygio tvarkos aprašu

.

**V. Komiteto darbo tvarka**

1. Komitetas apie savo veiklą informuoja Bendrovės valdybą, pateikdamas jai rašytinę ataskaitą.

2. Komitetas yra kolegialus organas, sprendimus priimantis posėdžių metu. Komitetas gali priimti sprendimus ir jo posėdis laikomas įvykusiu, kai jame dalyvauja 2/3 išrinktų narių. Sprendimas yra priimtas, kai už jį balsuoja 2/3 visų Komiteto narių. Komiteto narys savo valią – už ar prieš balsuojamą sprendimą, su kurio projektu jis susipažinęs, gali pranešti balsuodamas iš anksto raštu. Balsavimui raštu prilyginamas balsavimas telekomunikacijų įrenginiais, jeigu yra užtikrinta teksto apsauga ir galima identifikuoti parašą.

3. Komiteto posėdžiai šaukiami pagal poreikį, bet ne rečiau kaip 2 (du) kartus per metus. Komiteto posėdžius šaukia Komiteto pirmininkas. Komiteto posėdžių iniciatyvos teisę turi kiekvienas Komiteto narys, pateikdamas pranešimą apie inicijuojamą posėdį Komiteto pirmininkui. Apie šaukiamą posėdį, jame numatomus svarstyti klausimus bei siūlomus sprendimų projektus Komiteto pirmininkas informuoja Komiteto narius ne vėliau kaip prieš 3 (tris) darbo dienas raštu (registruotu paštu arba el. paštu).

4. Komiteto priimti sprendimai ar kiti dokumentai surašomi raštu ir pasirašomi kiekvieno iš Komiteto narių, dalyvavusių posėdyje. Kai Komiteto nariai balsavo raštu, sprendimą surašo ir pasirašo Komiteto pirmininkas. Sprendimas turi būti surašytas ir pasirašytas ne vėliau kaip per 7 (septynias) dienas nuo Komiteto posėdžio dienos.

5. Komiteto posėdžiuose gali dalyvauti, jei Komitetas nenusprendžia kitaip, Bendrovės vadovas, valdybos pirmininkas ir/ar valdybos nariai, išorės auditoriai. Taip pat į Komiteto posėdžius gali būti kviečiami dalyvauti Bendrovės darbuotojai.

6. Komiteto posėdžių sušaukimo ir organizavimo tvarką gali nustatyti ir patys Komiteto nariai bendru susitarimu.

**VI. Baigiamosios nuostatos**

1. Nuostatai įsigalioja nuo jų patvirtinimo dienos.

2. Nuostatai gali būti keičiami ir/ar papildomi Bendrovės valdybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_